Norge fikk det vanskeligere enn ventet mot et argentinsk lag som nektet å legge seg ned etter stortap mot Canada og Nord-Korea i de to første kampene, men scoringer av Emilie Haavi, Caroline Graham Hansen, Andrine Hegerberg og Ina Skaug ordnet en fortjent norsk seier. – Dette er herlig. Vi er i kvartfinale for første gang, og det er historisk. Vi gjorde jobben mot Argentina, selv om det tok litt tid før det løsnet ordentlig. Vi fikk også den hjelpen vi trengte fra Nord-Korea, sa landslagstrener Jarl Torske til fotball.no. Med canadisk seier mot Nord-Korea ville tre lag endt på seks poeng, og da ville Norge vært utslått på dårligst målforskjell. Canada tok tidlig ledelsen mot Nord-Korea, men gruppens suverene lag vendte til 2-1-seier. Nervøst Norge innledet nervøst mot Argentina, og Haavis ledermål på volley etter en snau halvtime var kjærkomment.